ይህንን የምርጫ ዕለት የቀጥታ ሥርጭት ልክ እንደ እግር ኳስ ውድድር ጫጫታ እና ከተቻለም የድጋፍ ዘፈን ካለበት ቦታ ሆኜ ለመከታተል ነበር ያቀድኩት። እናም ወደ አንዱ “የስፖርት ባር” ገብተን በአዳራሹ ከተገጠገጡት ብዙ ቴሌቪዥኖች መካከል ዋኛውና ትልቁ ከተዘረጋበት ፊት ለፊት ተቀመጥን። “ሻይ ቡናችንን” (መቸም ይገባችኋል) እየወሳሰድን ተከታተልን። የመጨረሻው “የሲ.ኤን.ኤን ፕሮጄክሽን” እስከታየባት ደቂቃ ድረስ ኦባማ ለማሸነፋቸው ምንም እርግጠኛ አልነበርኩም። ኦባማ እንዳሸነፉ ሲታወጅ እንዴት ሆኜ ከመቀመጫዬ እንደተነሣኹ አላውቀውም። እጃችንን በጭብጨባ አቅልጠን፣ ትከሻ ለትከሻ ተገጫጭተን፣ ሰከን ሲልልን ቁጭ አልን። በእውነቱ የዓለም ዋንጫ ያሸነፍን እንጂ ፕሬዚዳንት ሲመረጥ ያየን አይመስልም ነበር።